રાજકોટ, તા. ૪ :. છેલ્લા કેટલાય મહિનાઓથી હાઈસિકયોરીટી નંબર પ્લેટ વાહનધારકો માટે માથાના દુઃખાવારૂપ બની છે. સરકાર અને અદાલતના હુકમનું પાલન કરવા જતા જાગૃત વાહનધારકોને આર.ટી.ઓ.ની લાંબીલચ્ચ પ્રક્રિયાના કારણે ધક્કા ખાવા પડે છે. એટલું જ નહિં નિયત દરથી વધુ નાણા પણ ખર્ચવા પડે છે. સરકારે 'ડ્રીમ આરટીઓ પ્રોજેકટ' હેઠળ હાથ ધરેલી આ કામગીરી સામે ભૂતકાળમાં પણ અનેક પ્રશ્નો ઉદભવ્યા છે. એફટીએ કંપનીને આ માટેનો કોન્ટ્રેકટ સોંપવામાં આવ્યો છે. તેમની ગાડી મહિનાઓથી પાટે ચડતી જ ન હોવાનો તાલ સર્જાયો છે. આ વચ્ચે આર.ટી.ઓ. સત્તાવાળાઓ દ્વારા ડીલરોને નંબર પ્લેટ ફીટ કરવાની કામગીરી સોંપવામાં આવતા હવે વાહનધારકો ડીલરો તરફ વળ્યા તો ત્યાં પણ વ્યવસ્થાના અભાવે વાહનધારકોને જ ધક્કા થઈ રહ્યા છે. આ વચ્ચે નિયત દરથી વધુ નાણા વસુલાતા હોવાની ફરીયાદો પણ ઉઠી છે.